הרעיון שמאחורי FLoC הוא שמפרסמים יוכלו להציג לכם פרסומות מטורגטות גם כאשר הזהות האישית שלכם תלך לאיבוד בקהל משתמשים בעלי ID קבוצתי זהה לשלכם, אבל מכך עולות בעיות פרטיות רבות:
טביעת אצבע טכנולוגית של הדפדפן. על ידי הקצאת ID לקבוצת משתמשים מצומצמת, המפרסמים יוכלו לזהות את המשתמשים האינדיווידואליים באמצעות איסוף מידע על תוספי כרום, פלאגינים, העדפות והגדרות, בהצלבה עם כתובת ה-IP שלהם.
אפליה בפרסום. בגוגל טוענים ש-FLoC יסנן אתרים וחיפושים המעידים על מאפיינים כגון גזע, נטייה מינית ודת, כדי למנוע ממפרסמים להפלות בין קהלים בפרסומות שהם בוחרים להציג להם, אבל גוגל כשלה במניעת אפליה בפרסום פעמים רבות בעבר, ובספר הלבן של FLoC לא כתוב שום דבר שמראה על שינוי בתחום הזה.
תחושת ביטחון כוזבת. אמנם FLoC מקשה על מפרסמים צד שלישי לזהות אתכם באופן אינדיווידואלי, אבל הוא לא מונע מגוגל עצמה לאסוף עליכם נתונים אישיים כמו למשל חיפושים בגוגל ופעילות ביוטיוב או בכל שירות אחר של גוגל. בנוסף, גוגל תנטר מידע ותמיין אנשים לקבוצות, ובכך תקבל גישה למידע רב על המשתמשים שלה.